Document ID: 32011R0581

Title and Content:
ΚΑΝΟΝΙΣΜΌΣ (ΕΕ) αριθ. 581/2011 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 8ης Ιουνίου 2011 σχετικά με την τροποποίηση του κανονισμού (ΕΚ) αριθ. 55/2008 του Συμβουλίου για τη χορήγηση αυτόνομων εμπορικών προτιμήσεων στη Δημοκρατία της Μολδαβίας ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 2, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία (1), Εκτιμώντας τα ακόλουθα: (1) Ο κανονισμός (ΕΚ) αριθ. 55/2008 του Συμβουλίου (2) τέθηκε σε ισχύ στις 31 Ιανουαρίου 2008 και εφαρμόζεται από την 1η Μαρτίου 2008. Με τον εν λόγω κανονισμό θεσπίστηκε ειδικό καθεστώς αυτόνομων εμπορικών προτιμήσεων (ΑΕΠ) για τη Δημοκρατία της Μολδαβίας (στο εξής «Μολδαβία»). Παρέχει σε όλα τα προϊόντα καταγωγής Μολδαβίας ελεύθερη πρόσβαση στην αγορά της Ένωσης, με εξαίρεση ορισμένα αγροτικά προϊόντα που παρατίθενται στο παράρτημα I και για τα οποία προβλέπονται περιορισμένες παραχωρήσεις είτε υπό τη μορφή απαλλαγής από τελωνειακούς δασμούς εντός του ορίου δασμολογικών ποσοστώσεων είτε υπό τη μορφή μείωσης των τελωνειακών δασμών. (2) Στο πλαίσιο της Ευρωπαϊκής Πολιτικής Γειτονίας (ΕΠΓ), του σχεδίου δράσης ΕΠΓ ΕΕ-Μολδαβία και της ανατολικής εταιρικής σχέσης, η Μολδαβία ενέκρινε φιλόδοξο θεματολόγιο για πολιτική σύνδεση και περαιτέρω οικονομική ενσωμάτωση με την Ένωση. Οι διαπραγματεύσεις σχετικά με μια νέα συμφωνία σύνδεσης άρχισαν τον Ιανουάριο 2010. Η Μολδαβία σημειώνει επίσης μεγάλη πρόοδο στην προσέγγιση των κανονιστικών ρυθμίσεων για τη σύγκλιση με τη νομοθεσία και τα πρότυπα της Ένωσης και στην προετοιμασία μελλοντικών διαπραγματεύσεων εκτενούς και ολοκληρωμένης ζώνης ελεύθερων συναλλαγών (ΕΟΖΕΣ) μεταξύ της Ένωσης και της Μολδαβίας, στο πλαίσιο της μελλοντικής συμφωνίας σύνδεσης. (3) Κάθε χρόνο από την εφαρμογή του κανονισμού (ΕΚ) αριθ. 55/2008 και εξής, η δασμολογική ποσόστωση για το κρασί είχε πλήρως εξαντληθεί μήνες πριν από το τέλος του έτους. (4) Η οικονομία της Μολδαβίας επηρεάζεται έντονα από τις αρνητικές επιπτώσεις της παγκόσμιας κρίσης του χρηματοοικονομικού και του οικονομικού τομέα. Ο οινοπαραγωγικός τομέας απασχολεί 300 000 εργαζομένους περίπου και οι εξαγωγές του κρασιού αποτελούν σημαντική πηγή εσόδων από εξαγωγές. (5) Για να ενισχυθούν οι προσπάθειες της Μολδαβίας παράλληλα με την ΕΠΓ και την ανατολική εταιρική σχέση και να υπάρξει μια ελκυστική και αξιόπιστη αγορά για τις εξαγωγές κρασιού της Μολδαβίας, προτείνεται να αυξηθούν οι υφιστάμενες δασμολογικές ποσοστώσεις κρασιού για το έτος 2011 από 100 000 εκατόλιτρα στα 150 000 εκατόλιτρα, για το έτος 2012 από 120 000 εκατόλιτρα στα 180 000 εκατόλιτρα, και από το έτος 2013 και μετά στα 240 000 εκατόλιτρα ετησίως. (6) Ο κανονισμός (ΕΚ) αριθ. 55/2008 εφαρμόζεται έως τις 31 Δεκεμβρίου 2012. (7) Οι διαπραγματεύσεις για μια μελλοντική ΕΟΖΕΣ μεταξύ της Ένωσης και της Μολδαβίας αποτελούν κοινό στόχο για αμφότερα τα μέρη, υπό την προϋπόθεση ότι η Μολδαβία θα δείξει την ετοιμότητά της να διαπραγματευθεί και να στηρίξει τα αποτελέσματα ενός τέτοιου φιλόδοξου εγχειρήματος. Προκειμένου να υπάρχει επαρκής χρόνος για τις σωστές προετοιμασίες και τη διαπραγμάτευση μιας ΕΟΖΕΣ, είναι αναγκαία η παράταση της ισχύος του κανονισμού (ΕΚ) αριθ. 55/2008 και μετά τις 31 Δεκεμβρίου 2012. (8) Η παράταση της ισχύος του κανονισμού (ΕΚ) αριθ. 55/2008 θα πρέπει να αποφασισθεί αρκετά πριν από την ημερομηνία λήξης του, έτσι ώστε οι οικονομικοί παράγοντες της Μολδαβίας να έχουν στη διάθεσή τους εγκαίρως ένα διαφανές και προβλέψιμο καθεστώς συναλλαγών για τις εξαγωγές τους προς την Ένωση και μετά τις 31 Δεκεμβρίου 2012. Η ισχύς του εν λόγω κανονισμού θα πρέπει, επομένως, να παραταθεί μέχρι τις 31 Δεκεμβρίου 2015. (9) Με βάση την εμπειρία που αποκτήθηκε στο πλαίσιο του παρόντος συστήματος ΑΕΠ και προκειμένου να υποστηριχθεί περαιτέρω η ανάπτυξη της οικονομίας της Μολδαβίας και η διαδικασία προσέγγισης των κανονιστικών ρυθμίσεων για τη σύγκλιση με τη νομοθεσία και τα πρότυπα της Ένωσης στο πλαίσιο της ανατολικής εταιρικής σχέσης, είναι σκόπιμο να επανεξετασθεί το επίπεδο των δασμολογικών ποσοστώσεων ορισμένων προϊόντων που καλύπτονται από το σημερινό σύστημα ΑΕΠ. (10) Για να διασφαλισθεί η συμμόρφωση προς τις διεθνείς υποχρεώσεις της Ένωσης, οι προτιμήσεις που περιέχονται στον παρόντα κανονισμό θα πρέπει να εξαρτηθούν από τη συνέχιση ή την ανανέωση της ισχύουσας απαλλαγής από τις υποχρεώσεις του Παγκόσμιου Οργανισμού Εμπορίου που έχει αναλάβει η Ένωση. (11) Ως εκ τούτου, ο κανονισμός (ΕΚ) αριθ. 55/2008 θα πρέπει να τροποποιηθεί αναλόγως, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 55/2008 τροποποιείται ως εξής: 1) Στο άρθρο 16, το δεύτερο εδάφιο αντικαθίσταται από το ακόλουθο κείμενο: «Ο παρών κανονισμός εφαρμόζεται μέχρι τις 31 Δεκεμβρίου 2015. Οι προτιμήσεις που προβλέπονται στον παρόντα κανονισμό παύουν να ισχύουν, στο σύνολό τους ή εν μέρει, εάν δεν επιτρέπονται, στο σύνολό τους ή εν μέρει, βάσει απαλλαγής που χορηγείται από τον Παγκόσμιο Οργανισμό Εμπορίου. Οι εν λόγω προτιμήσεις παύουν να ισχύουν από την ημέρα κατά την οποία δεν ισχύει πλέον η απαλλαγή. Αρκετά πριν από την ημερομηνία αυτή, η Επιτροπή δημοσιεύει ανακοίνωση στην Επίσημη Εφημερίδα της Ευρωπαϊκής Ένωσης για να ενημερώσει σχετικά τους ενδιαφερομένους και τις οικείες αρμόδιες αρχές. Η ανακοίνωση προσδιορίζει ποιες από τις προτιμήσεις που προβλέπονται στον παρόντα κανονισμό δεν ισχύουν πλέον και την ημερομηνία κατά την οποία παύουν να ισχύουν.». 2) Ο πίνακας 1 του παραρτήματος I αντικαθίσταται από τον πίνακα του παραρτήματος του παρόντος κανονισμού. Άρθρο 2 Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Στρασβούργο, 8 Ιουνίου 2011.

Classification Labels:
710
668

Label Descriptions:
{"710": "Τρόφιμα", "668": "ΑΓΟΡΑΝΟΜΙΚΗ ΝΟΜΟΘΕΣΙΑ"}

EuroVoc IDs (Original): 5775
122
2449
8278
914
2188
2735

EuroVoc IDs (Expanded): 5775
122
2449
8278
914
2188
2735

Dataset Source: meu

Split: dev